რუსეთ-უკრაინის ურთიერთობები
რუსეთსა და უკრაინას შორის 2022 წლის 24 თებერვალს შეწყდა ოფიციალური დიპლომატიური ურთიერთობები. რუსეთი და უკრაინა ამჟამად საომარ მდგომარეობაში არიან: რუსეთ-უკრაინის ომი 2014 წელს დაიწყო რუსეთის ფედერაციის მიერ ყირიმის ანექსიით. 2022 წლის თებერვალში რუსეთი შეიჭრა უკრაინაში ერთდროულად რამდენიმე ფრონტზე. 1991 წელს საბჭოთა კავშირის დაშლის შემდეგ ჩამოყალიბებულ სახელმწიფოთა ორმხრივ ურთიერთობებში იყო მოკავშირეობის, დაძაბულობისა და უშუალო დაპირისპირების პერიოდები. 1990-იანების დასაწყისში უკრაინის პოლიტიკას მეტწილად განსაზღვრავდა მისი მისწრაფება სუვერენიტეტისა და დამოუკიდებლობისკენ, საგარეო პოლიტიკა კი გულისხმობდა ევროკავშირს, რუსეთსა და სხვა ძლიერ მოკავშირეებთან დაბალანსებულ თანამშრომლობას. რუსეთსა და უკრაინას შორის ურთიერთობა დაიძაბა 2014 წლის ღირსების რევოლუციის შემდეგ, როცა უკრაინის არჩეული პრეზიდენტი ვიქტორ იანუკოვიჩი და მისი მთავრობა გადააყენეს, რადგან მან უარი განაცხადა ხელი მოეწერა ევროკავშირთან პოლიტიკური ასოცირებისა და თავისუფალი ვაჭრობის ხელშეკრულებას, რასაც უკრაინის პარლამენტის უმრავლესობა უჭერდა მხარს. უკრაინის პოსტრევოლუციურმა ხელისუფლებამ გადაწყვიტა, ქვეყნის მომავალი ევროკავშირთან და ნატოსთან ყოფილიყო დაკავშირებული, ნაცვლად რუსეთს, ევროკავშირსა და ნატოს შორის დიპლომატიური ბალანსის დაცვისა ეკონომიკური და უსაფრთხოების ინტერესებისთვის. 2004 წელს ჩეხეთი, ესტონეთი, უნგრეთი, ლატვია, ლიეტუვა, პოლონეთი და სლოვაკეთი ევროკავშირში გაწევრიანდნენ, რასაც მოყვა ანალოგიური ნაბიჯი ბულგარეთისა და რუმინეთისგან 2007 წელს (იხილეთ ევროკავშირის წევრი სახელმწიფოები). რუსეთის მთავრობა შიშობდა, რომ უკრაინის ევროკავშირსა და ნატოში გაწევრიანებით შეიკვრებოდა მოკავშირე ქვეყნების დასავლური კედელი, რაც შეზღუდავდა რუსეთის წვდომას შავ ზღვაზე. გამომდინარე იქიდან, რომ სამხრეთ კორეა და იაპონია აშშ-ის მოკავშირეები არიან, რუსეთის მთავრობა შეშფოთდა, რომ რუსეთის გარშემო იკვრებოდა მტრულად განწყობილი ქვეყნების ალიანსი. ღირსების რევოლუციის შემდგომ პერიოდში უკრაინის ეკონომიკურად მნიშვნელოვან დონბასის რეგიონში მიმდინარე ომში რუსეთმა მხარი დაუჭირა დონეცკის სახალხო რესპუბლიკისა და ლუგანსკის სახალხო რესპუბლიკის სეპარატისტულ მილიციას. დონბასის რეგიონში, რომელსაც აღმოსავლეთით რუსეთი ესაზღვრება, ეთნიკურად რუსი მოსახლეობა უმრავლესობაშია. 2014 წლის შემდეგ რუსეთ-უკრაინის ომს შეეწირა 13,000-ზე მეტი ადამიანი და შედეგად მოყვა დასავლეთის მიერ რუსეთზე განხორციელებული სანქციები. 2019 წელს უკრაინის კონსტიტუციაში შევიდა ცვლილებები, რამაც მკაცრად განსაზღვრა ქვეყნის სტრატეგიული კურსი ევროკავშირისა და ნატოს წევრობისადმი. 2021-22 წლებში უკრაინის საზღვართან რუსეთის სამხედრო დანაყოფების ზრდამ ხელი შეუწყო ამ ორ ქვეყანას შორის დაძაბულობის ზრდას და კიდევ უფრო გააუარესა მათი ურთიერთობა, რასაც მოყვა ამერიკის შეერთებული შტატების მხრიდან მკაცრი მიმართვა, რომ შეჭრის მცდელობას რუსეთის ეკონომიკაზე მძიმე შედეგი ექნებოდა. 2022 წლის 24 თებერვალს რუსეთი უკრაინაში შეიჭრა, რამაც უკრაინას უბიძგა, მის აღმოსავლელ მეზობელთან დიპლომატიური ურთიერთობები შეეწყვიტა.